**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**dėl KLAIPĖDOS MIESTO SAVIVALDYBĖS STIPENDIJŲ KLAIPĖDOS AUKŠTŲJŲ MOKYKLŲ I KURSO STUDENTAMS SKYRIMO NUOSTATŲ PATVIRTINIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – patvirtinti naujus Klaipėdos miesto savivaldybės stipendijų Klaipėdos aukštųjų mokyklų I kurso studentams skyrimo nuostatus (toliau – Nuostatai).

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kuriame numatyta, kad Savivaldybės tarybos priimtus teisės aktus gali sustabdyti, pakeisti ar panaikinti Savivaldybės taryba.

Siūloma sprendimo projektu tvirtinti Nuostatus su nauju pavadinimu bei tikslu. Buvęs pavadinimas „Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kurso studentams skyrimo nuostatai“ yra keičiamas į „Klaipėdos miesto savivaldybės stipendijų Klaipėdos aukštųjų mokyklų I kurso studentams skyrimo nuostatai“ išbraukiant žodžius gabiems ir talentingiems, atsižvelgiant į Kultūros, švietimo ir sporto komiteto pastabas. Pažymima, kad Klaipėdos miesto savivaldybės stipendijų I kurso studentams skyrimo tikslas – skatinti jaunimą pasirinkti trūkstamų specialybių studijas Klaipėdos mieste

Taip pat sprendimo projektu keičiami žemiau nurodyti Nuostatų punktai:

1. Nuostatai papildomi I skyriuje 2 punktu, kuriame yra nurodomas stipendijų skyrimo tikslas.

2.Keičiami 5 punktas, nurodant kaip bus atrenkamos studijų kryptys, kurios gaus stipendijas.

3. Keičiamas 6 punktas ir papildoma 6.1., 6.2., 6.3. punktais nurodant kriterijus, kuriais remiantis bus atrenkami studentai stipendijoms gauti. Nuostatus papildžius šiais punktais bus panaikinamas priedas prie Nuostatų.

3. Keičiamas 10 punktas nurodant, kad atranka skelbiama iki spalio 1 d.

4. Keičiami 11, 19, 21, 22, 23, 28, 31,36 punktai nurodant, kad vietoje Jaunimo reikalų koordinatoriaus visus su stipendijomis susijusius klausimus tvarko Jaunimo ir bendruomenių reikalų koordinavimo grupė (toliau – Grupė).

5. Keičiamas 24 punktas, patikslinant, kad vertinimo komisijai paraiškos turi būti perduotos per dvi darbo dienas po atlikto administracinio vertinimo. Vertinimo komisijos narių skaičius patikslintas kitame punkte.

6. Patikslintas 26 punktas, nurodant, kad vieną paraišką vertina trys komisijos nariai.

7. 27 punkte redakcinė pastaba KMART trumpinys patikslintas 5 punkte. Papildytas punktais 27.1. ir 27.2. nurodant vertinimo balo sudarymo kriterijus.

8. 29 punktas papildytas vertinimo komisijos darbas, siekiant skaidriau sudaryti konkursinę eilę, ir patikslinti ydingą praktiką, kai lemia komisijos pirmininko balsas.

9. Keičiamas 30 punktas nurodant, kad Komisijai priėmus sprendimą skirti mažiau negu 40 stipendijų, bus skelbiamas pakartotinis konkursas, kuriame gali dalyvauti visų studijų krypčių grupių studentai. Šiuo punktu siekiama, jog būtų tikslingai panaudotos visos stipendijoms skirtos lėšos. Skelbiant naują konkursą būtų suteikta galimybę priimti visų studijų krypčių studentų paraiškas.

10. Keičiamas 31 punktas nurodant kad, sprendimą dėl stipendijos skyrimo priima Savivaldybės administracijos direktorius, atsižvelgdamas į Komisijos protokolą. Grupės specialistas parengia Savivaldybės administracijos direktoriaus įsakymo dėl stipendijos skyrimo projektą ir apie priimtą sprendimą dėl stipendijų skyrimo studentams paskelbia Savivaldybės interneto svetainėje [www.klaipeda.lt](http://www.klaipeda.lt), elektroninėmis priemonėmis informuoja laimėtojus ir Klaipėdos aukštųjų mokyklų vadovus. Šiuo pakeitimu siekiama padidinti stipendijų skyrimo efektyvumą.

12. Keičiamas 33 punktas nurodant kad, Komisiją sudaro 7 nariai, iš jų 3 – Savivaldybės administracijos darbuotojai, Kultūros, švietimo ir sporto komiteto deleguotas atstovas, 3 – KMART deleguoti atstovai. Taip pat pridedama, jog Komisijos pirmininkas yra išrenkamas balsų dauguma pirmame posėdyje. Šiuo pakeitimu siekiama įtraukti daugiau savivaldybės tarybos narių į sprendimų priėmimą.

8. Keičiamas 34 punktas nurodant, kad Komisija sudaroma Savivaldybės administracijos direktoriaus įsakymu 2 (dvejiems) metams.

9. Keičiamas 35 punktas nurodant, kad Komisijos narys gali būti atšauktas Savivaldybės administracijos direktoriaus teikimu nepasibaigus kadencijai: jam mirus, jo paties prašymu, pažeidus nešališkumo deklaraciją.

10. Keičiamas 45 punktas patikslinant, kad studentas turi pranešti elektroninėmis ryšio priemonėmis apie pasikeitusias aplinkybes, kurios turi įtakos stipendijų mokėjimui.

**3. Kokių rezultatų laukiama.**

Pritarus sprendimo projektui ir patvirtinus naują Nuostatų redakciją bus užtikrintas sklandesnis stipendijų Klaipėdos aukštųjų mokyklų I kurso studentams skyrimo procesas, taip pat patikslinti kriterijai, bei Komisijos sudarymo tvarka.

**4. Sprendimo projekto rengimo metu gauti specialistų vertinimai.**

Nėra

**5. Išlaidų sąmatos, skaičiavimai, reikalingi pagrindimai ir paaiškinimai.**

Sąmatos ir skaičiavimai nepateikiami, kadangi lėšų neprašoma.

**6. Lėšų poreikis sprendimo įgyvendinimui.**

Savivaldybės lėšų nereikės

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – patvirtinus Nuostatų pakeitimus bus patikslinta stipendijų gavimo tvarka. Neigiamų pasekmių nenumatoma.

PRIDEDAMA:

1. Klaipėdos miesto savivaldybės stipendijų Klaipėdos aukštųjų mokyklų I kurso studentams lyginamasis variantas, 4 lapai.

2. 2021 m. gegužės 26 d. Kultūros, švietimo ir sporto komiteto posėdžio protokolas Nr. TAR-63, 3 lapai.

Jaunimo ir bendruomenių reikalų koordinavimo

Grupės jaunimo reikalų koordinatorė (grupės vadovė) Aistė Valadkienė